«Жьынду Iущыр» нэхъ акъылыфIэхэм яIэрохьэ
Бэрбэч ХьэтIутIэ и цIэр зезыхьэ Къэбэрдей-Балъкъэр къэрал университетым иджыблагъэ къыщызэрагъэпэщащ «Сыт? Дэнэ? Дапщэщ?» щIэныгъэфI зыбгъэдэлъхэм я джэгу-зэпеуэ. АбыкIэ хъыбар дигъэщIащ еджапIэ нэхъыщхьэм и пресс-IэнатIэм и лэжьакIуэ Солгаловэ Наталье. «Денди» кафем щекIуэкIа зэпеуэм хэтащ еджапIэ нэхъыщхьэм и къудамэ зэмылIэужьыгъуэхэм къабгъэдэкI гупи 9.
КъБКъУ-м и Студентхэмрэ аспирантхэмрэ я профсоюз зэгухьэныгъэм и пашэм и кубокым щIэбэнащ зэпеуэм хэтахэр. «Жьынду Iущыр» зыIэрагъэхьэным хущIэкъуа щIалэгъуалэм жэуап купщIафIэхэр икIи хьэлэмэтхэр иратащ университетым и егъэджакIуэхэмрэ студентхэмрэ кърата упщIэ куэдым. Студентхэм ящыщу текIуэнур хэтми, зэпеуэм и иужьрей дакъикъэ пщIондэ наIуэ хъуакъым, апхуэдизу зэхьэзэхуэр гуащIэти. ИкIэм-икIэжым пашэ хъуащ КъБКъУ-м и медицинэ факультетым и «Winx» командэр.
Саугъэт фондыр сом мин 20 хъурти, абыхэм ящыщу мин 16-р студентхэм къахьэхуащ, «Жьынду Iущ» саугъэтри щIыгъуу. Мини 4-р упщIэхэр къызыбгъэдэкIахэм къахуэнащ. Апхуэдизт я уасэр Iущхэм жэуап зрамытыфа упщIэхэм.
Университетым и студпрофкомым фIыщIэ ин яхуищIащ джэгу-зэпеуэ хьэлэмэтым жыджэру хэта псоми. Апхуэдэу псалъэ гуапэхэр жраIащ Iуэхур щекIуэкIа «Денди» шхапIэм и унафэщIхэми.
КЪАРДЭН Маритэ.
